รัฐไวโอมิง

| รัฐไวโอมิง State of Wyoming |
| --- | --- |
รัฐ
   ธง ตรา
สมญา: รัฐเสมอภาค (ทางการ), รัฐคาวบอย, บิกไวโอมิง
คำขวัญ: "สิทธิที่เท่าเทียมกัน" (Equal Rights)
เพลง: "ไวโอมิง"
แผนที่สหรัฐเน้นรัฐไวโอมิง
ประเทศ: สหรัฐ
สถานะก่อนเป็นรัฐ: ดินแดนไวโอมิง
เข้าร่วมสหรัฐ: 10 กรกฎาคม 1890; 134 ปีก่อน (1890-07-10) (ลำดับที่ 44)
เมืองหลวง (และเมืองใหญ่สุด): ไชแอนน์
มหานครใหญ่สุด: ไชแอนน์
การปกครอง
 • ผู้ว่าการ: มาร์ก กอร์ดอน (ร)
 • เลขานุการ: ชัก เกรย์ (ร)
สภานิติบัญญัติ: สภานิติบัญญัติไวโอมิง
 • สภาสูง: วุฒิสภา
 • สภาล่าง: สภาผู้แทนราษฎร
ฝ่ายตุลาการ: ศาลสูงสุดไวโอมิง
สมาชิกวุฒิสภา: จอห์น บาร์ราสโซ (ร) ซินเทีย ลัมมิส (ร)
สมาชิกสภาผู้แทนราษฎร: แฮร์เรียต เฮเกอมัน (ร)
พื้นที่
 • ทั้งหมด: 97,914 ตร.ไมล์ (253,600 ตร.กม.)
อันดับพื้นที่: อันดับที่ 10
ขนาด
 • ความยาว: 371.8 ไมล์ (599 กิโลเมตร)
 • ความกว้าง: 279 ไมล์ (451 กิโลเมตร)
ความสูง: 6,700 ฟุต (2,040 เมตร)
ความสูงจุดสูงสุด (แกนนิตต์พีก): 13,809 ฟุต (4,209.1 เมตร)
ความสูงจุดต่ำสุด (แม่น้ำเบลล์ฟูช ที่พรมแดนรัฐเซาท์ดาโคตา): 3,101 ฟุต (945 เมตร)
ประชากร (2020)
 • ทั้งหมด: 576,851 คน
 • อันดับ: อันดับที่ 50
 • ความหนาแน่น: 5.97 คน/ตร.ไมล์ (2.31 คน/ตร.กม.)
 • อันดับความหนาแน่น: อันดับที่ 49
 • ค่ามัธยฐานรายได้ครัวเรือน: 62,268 ดอลลาร์
 • อันดับรายได้: อันดับที่ 19
ภาษา
 • ภาษาทางการ: อังกฤษ
เขตเวลา: UTC−07:00 (เวลาภูเขา)
 • ฤดูร้อน  (เวลาออมแสง): UTC−06:00 (เวลาออมแสงภูเขา)
อักษรย่อไปรษณีย์: WY
รหัส ISO 3166: US-WY
อักษรย่อเดิม: Wyo.
ละติจูด: 41° เหนือ ถึง 45° เหนือ
ลองจิจูด: 104°3′ ตะวันตก ถึง 111°3′ ตะวันตก
เว็บไซต์: wyo.gov
ไวโอมิง (อังกฤษ: Wyoming, ออกเสียง: /waɪˈoʊmɪŋ/ ไฟล์:En-us-Wyoming.ogg) เป็นรัฐหนึ่งในอนุภูมิภาคตะวันตกภูเขาของภาคตะวันตกของสหรัฐ มีอาณาเขตติดต่อกับรัฐมอนแทนาทางทิศตะวันตกเฉียงเหนือและทิศเหนือ รัฐเซาท์ดาโคตาและรัฐเนแบรสกาทางทิศตะวันออก รัฐโคโลราโดทางทิศใต้ รัฐยูทาห์ทางทิศตะวันตกเฉียงใต้ และรัฐไอดาโฮทางทิศตะวันตก ด้วยจำนวนประชากร 576,851 คนในสำมะโนประชากรสหรัฐ ค.ศ. 2020 ไวโอมิงเป็นรัฐที่มีประชากรน้อยที่สุดของประเทศถึงแม้จะเป็นรัฐที่มีพื้นที่มากเป็นอันดับที่ 10 ก็ตาม โดยมีความหนาแน่นของประชากรต่ำที่สุดเป็นอันดับที่ 2 รองจากรัฐอะแลสกา เมืองหลวงและเมืองที่มีประชากรมากที่สุดของรัฐคือไชแอนน์ซึ่งมีประชากรประมาณ 63,957 คนใน ค.ศ. 2018
พื้นที่ครึ่งหนึ่งทางตะวันตกของรัฐไวโอมิงถูกปกคลุมด้วยเทือกเขาร็อกกีเป็นส่วนใหญ่ ในขณะที่พื้นที่อีกครึ่งทางตะวันออกของรัฐเป็นทุ่งหญ้าแพรรีบนพื้นที่สูงที่เรียกว่าไฮเพลนส์ รัฐนี้มีอากาศแห้งและลมแรงกว่าส่วนอื่น ๆ ของประเทศ ด้วยความแตกต่างระหว่างภูมิอากาศกึ่งแห้งแล้งกับภูมิอากาศภาคพื้นทวีปซึ่งนำไปสู่ความแปรปรวนของอุณหภูมิอย่างมีนัยสำคัญ เกือบครึ่งหนึ่งของที่ดินในรัฐไวโอมิงเป็นของรัฐบาลกลางและโดยทั่วไปได้รับการคุ้มครองเพื่อใช้เป็นที่สาธารณประโยชน์ ไวโอมิงอยู่ในอันดับที่ 6 ในแง่ขนาดพื้นที่และอันดับที่ 5 ในแง่สัดส่วนของที่ดินของรัฐที่รัฐบาลกลางเป็นเจ้าของ ที่ดินของรัฐบาลกลางประกอบด้วยอุทยานแห่งชาติ 2 แห่ง (แกรนด์ทีตันและเยลโลว์สโตน) พื้นที่นันทนาการแห่งชาติ 2 แห่ง อนุสรณ์สถานแห่งชาติ 2 แห่ง รวมถึงป่าสงวนแห่งชาติ แหล่งประวัติศาสตร์ โรงเพาะฟักปลา และเขตพักพิงสัตว์ป่าอีกหลายแห่ง
ชนพื้นเมืองหลายกลุ่มอาศัยอยู่ในภูมิภาคนี้มาเป็นเวลาหลายพันปี เผ่าชนที่ได้รับการรับรองจากรัฐบาลกลางทั้งในอดีตและในปัจจุบันรวมถึงชาวอะแรพาโฮ ชาวโครว์ ชาวลาโคตา และชาวโชโชนี ระหว่างที่ชาวยุโรปเข้ามาสำรวจพื้นที่ จักรวรรดิสเปนเป็นจักรวรรดิแรกที่ "อ้างกรรมสิทธิ์" เหนือพื้นที่ตอนใต้ของไวโอมิง เมื่อเม็กซิโกเป็นเอกราช พื้นที่ตอนใต้จึงกลายเป็นส่วนหนึ่งของเม็กซิโก หลังจากพ่ายแพ้ในสงครามเม็กซิโก–สหรัฐ เม็กซิโกก็ยกพื้นที่ดังกล่าวให้แก่สหรัฐใน ค.ศ. 1848
ภูมิภาคนี้มีชื่อว่า "ไวโอมิง" ในร่างกฎหมายที่เสนอต่อรัฐสภาสหรัฐใน ค.ศ. 1865 เพื่อจัดตั้งรัฐบาลชั่วคราวสำหรับดินแดนไวโอมิง ก่อนหน้านี้ชาวอาณานิคมใช้ชื่อนี้เรียกหุบเขาแห่งหนึ่งในรัฐเพนซิลเวเนีย โดยเป็นชื่อที่แผลงมาจากคำในภาษามันซีว่า xwé:wamənk ซึ่งแปลว่า "ตรงที่ราบริมแม่น้ำใหญ่แห่งนั้น"
ร่างกฎหมายสำหรับการรับดินแดนไวโอมิงเข้าเป็นรัฐของสหรัฐได้รับการเสนอทั้งในวุฒิสภาสหรัฐและสภาผู้แทนราษฎรสหรัฐในเดือนธันวาคม ค.ศ. 1889 เมื่อวันที่ 27 มีนาคม ค.ศ. 1890 สภาผู้แทนราษฎรได้ผ่านร่างกฎหมายดังกล่าวและประธานาธิบดีเบนจามิน แฮร์ริสัน ได้ลงนามในร่างกฎหมายว่าด้วยความเป็นรัฐไวโอมิง ส่งผลให้ไวโอมิงกลายเป็นรัฐที่ 44 ของสหรัฐ
ในอดีต ชาวอเมริกันเชื้อสายยุโรปทำฟาร์มและเลี้ยงสัตว์ที่นี่ โดยเกิดความขัดแย้งเรื่องที่ดินระหว่างคนเลี้ยงแกะกับคนเลี้ยงวัวอยู่เนือง ๆ ในปัจจุบันเศรษฐกิจส่วนใหญ่ของไวโอมิงขึ้นอยู่กับการท่องเที่ยวและการสกัดแร่ธาตุต่าง ๆ เช่น ถ่านหิน แก๊สธรรมชาติ น้ำมัน โทรนา เป็นต้น สินค้าเกษตร ได้แก่ ข้าวบาร์เลย์ หญ้าแห้ง ปศุสัตว์ บีตน้ำตาล ข้าวสาลี และเส้นใยขนสัตว์ ไวโอมิงเป็นรัฐแรก (หากไม่นับรัฐนิวเจอร์ซีย์ก่อน ค.ศ. 1807) ที่ออกกฎหมายให้ผู้หญิงมีสิทธิออกเสียงเลือกตั้งและสิทธิในการเข้ารับตำแหน่งที่มาจากการเลือกตั้ง รวมทั้งเป็นรัฐแรกที่มีผู้ว่าการรัฐเป็นผู้หญิง เนื่องจากประวัติศาสตร์ส่วนนี้ ไวโอมิงจึงมีชื่อเล่นว่า "รัฐเสมอภาค" และมีคำขวัญทางการว่า "สิทธิที่เท่าเทียมกัน" ไวโอมิงเป็นฐานเสียงของพรรคการเมืองอนุรักษนิยมมาตั้งแต่คริสต์ทศวรรษ 1950 ผู้ได้รับการเสนอชื่อชิงตำแหน่งประธานาธิบดีจากพรรคริพับลิกันชนะการเลือกตั้งในรัฐนี้ทุกครั้งนับตั้งแต่ ค.ศ. 1968 เป็นต้นมา